През 1956 г. британският премиер Антъни Идън и френският премиер Ги Моле дискутират възможността за включване на Франция в Британската общност. Предложението не е прието и на следващата година Франция подписва Римския договор, който полага основите на Европейската общност, предшественика на Европейския съюз. През ноември 1956 г. Великобритания и Франция нахлуват в Египет в неуспешен опит за завладяване на Суецкия канал. Лорд Маунтбатън твърди, че кралицата се обявява против нахлуването, но Идън го отрича. Два месеца по-късно Идън подава оставка.